L’Udin al vinç ma al convinç une vore pôc. La partide di nossere cuintri dal Genoa e segne un svolt par ce che al tocje i risultâts e la classifiche, ma no ancjemò in cont de cundizion psicofisiche e dal ategjament tatic de formazion furlane. La fantasime de crisi nere che si veve fate indenant inte partide cul Chievo e je stade parade indaûr, però al è ancjemò tant ce fâ par viodi la scuadre che nus plasarès viodi, cuntune cierte continuitât.
I blancs e neris si presentin in cjamp, tra lis altris, cu la cubie Maicosuel-Di Natale denant e cun Naldo al puest di Bubnjic in difese. La partide si ivie cuntune ande avonde lente cun l’Udin che al cîr di fâ valê la sô supremazio teritoriâl e il Genoa impegnâts oredut a no fâsi mâl, sierât indaûr par rispuindi in câs in cuintripît.
Dopo di un cuart di ore e rive la prime azion degne di chest non che e puarte al tîr prime Heurtaux e dopo Basta, ma la bale e bat intor dai ros e blu Perin e De Maio. L’Udin al fâs zirâ la bale ma al rive a jessi pericolôs dome cun cualchi iniziative individuâl: par esempli cun Maicosuel, che però nol centre la puarte. Ator de mieze ore al rive il prin pericul pe puarte difindude di Kelava, che al mande in corner une conclusion di Konate. Pal ultin cuart di ore de prime frazion nuie altri ce contâ.
La seconde frazion e somee la fotocopie de prime: flape e brutute. Dopo siet minûts Guidolin al decît di tirâ fûr chel che fin in chel moment al è someât il miôr dai siei, Maicosuel, e al so puest al met dentri Muriel.
La musiche no cambie e si viôt dome une conclusion dal stes Muriel. Il destin de partide al somee segnât: sossedadis in tribune e risultât blocât. Par fortune nol è cussì. Al 77n Di Natale al bat une punizion e in graciis di une deviazion la bale e va tal sac. Al è un a zero e cussì al reste fintremai ae fin.
fur_Latn fur_Latn fur_Latn fur_Latn fur_Latn